ໃນເວລາ 14:00 ໂມງ ຂອງວັນທີ 10 ຕຸລາ 2019, ຄະນະຮັບຜິດຊອບຄົ້ນຄວ້າປັບປຸງກົງຈັກການຈັດຕັ້ງ ແລະ ບຸກຄະລາກອນຂອງດ່ານຊາຍແດນ ແລະ ສະໜາມບິນສາກົນ ຕາມດໍາລັດ ວ່າດ້ວຍດ່ານຊາຍແດນ ແລະ ສະໜາມບິນສາກົນ ສະບັບເລກທີ 558/ລບ, ລົງວັນທີ 31 ທັນວາ 2018 ໄດ້ຈັດພິທີປະກາດການຈັດຕັ້ງຄະນະຄຸ້ມຄອງດ່ານສາກົນຂົວມິດຕະພາບ ລາວ-ໄທ 1 ນະຄອນຫຼວງວຽງຈັນ ຢູ່ຫ້ອງການຂອງຄຸ້ມຄອງ ດ່ານສາກົນຂົວມິດຕະພາບ ລາວ-ໄທ 1 ໂດຍພາຍໃຕ້ການເປັນປະທານຮ່ວມຂອງທ່ານ ຄໍາມູນ ວິພົງໄຊ, ຮອງລັດຖະມົນຕີກະຊວງພາຍໃນ, ທ່ານ ປອ. ອາດສະພັງທອງ ສີພັນດອນ, ຮອງເຈົ້າຄອງນະຄອນຫຼວງວຽງຈັນ ແລະ ທ່ານ ພົຕ ວັນທອງ ກອງມະນີ, ຫົວໜ້າກົມກົມໃຫຍ່ການເມືອງ, ກະຊວງປ້ອງກັນຄວາມສະຫງົບ ເຊິ່ງມີຂະແໜງການອ້ອມຂ້າງຂອງສູນກາງ ແລະ ນະຄອນຫຼວງວຽງຈັນ ເຂົ້າຮ່ວມຢ່າງພ້ອມໜ້າ.
ການປັບປຸງກົງຈັກໃນຄັ້ງນີ້, ຄະນະສະເພາະກິດ ກໍ່ຄືລັດຖະບານ ແມ່ນມີຈຸດປະສົງເພື່ອປັບປຸງກົງຈັກໃນການບໍລິຫານຄຸ້ມຄອງ ແລະ ອໍານວຍຄວາມສະດວກໃນການບໍລິການ ຢູ່ພາຍໃນດ່ານສາກົນຂົວມິດຕະພາບ ລາວ-ໄທ 1 ຄືນໃໝ່ ໃຫ້ມີຄວາມວ່ອງໄວ ແລະ ມີປະສິດທິພາບຂຶ້ນຕື່ມ, ເຊິ່ງໄດ້ສ້າງຕັ້ງຄະນະພັກຮາກຖານດ່ານ ໃນການຊີ້ນໍາ-ນໍາພາ ໃຫ້ລວມສູນ ໃນການເຄື່ອນໄຫວວຽກງານຂອງແຕ່ລະຂະແໜງການ, ພ້ອມທັງໄດ້ປັບປຸງກົງຈັກພາຍໃນຄະນະຄຸ້ມຄອງດ່ານສາກົນຂົວມິດຕະພາບ ລາວ-ໄທ 1 ຄືນໃໝ່, ເຊິ່ງປະກອບມີບັນດາທ່ານ ດັ່ງນີ້:
1.ແຕ່ງຕັ້ງທ່ານ ພັອ ປອ ຄໍາພອນ ເທບພະວົງ, ຮອງຫົວໜ້າກອງບັນຊາການ ປກສ ນະຄອນຫຼວງວຽງຈັນ ເປັນຫົວໜ້າຄະນະ;
2.ແຕ່ງຕັ້ງທ່ານ ບຸນແອງ ພັນທະວົງ, ຫົວໜ້າພາສີປະຈໍາຂົວມິດຕະພາບ ລາວ-ໄທ 1 ມາເປັນຫົວໜ້າດ່ານພາສີສາກົນຂົວມິດຕະພາບ 1;
3.ແຕ່ງຕັ້ງທ່ານ ວິໄຊ ມະນີແສງ, ຮອງຫົວໜ້າຫ້ອງການຄຸ້ມຄອງ ແລະ ບໍລິການດ່ານສາກົນຂົວມິດຕະພາບ ລາວ-ໄທ 1 ມາເປັນຮອງຫົວໜ້າຄະນະ;
4.ແຕ່ງຕັ້ງທ່ານ ສົມໃຈ ປຣະພາສິຣິ, ຫົວໜ້າໜ່ວຍງານວີຊາກັບດ່ານ ຂອງກົມກົງສູນກະຊວງການຕ່າງປະເທດ ປະຈໍາດ່ານສາກົນຂົວມິດຕະພາບ 1 ມາເປັນຮອງຫົວໜ້າຄະນະ;
5.ແຕ່ງຕັ້ງທ່ານ ດາວທຽມ ຈັນທະລັງສີ, ຫົວໜ້າວຽກງານກັກກັນພືດ ແລະ ສັດ, ພະແນກກະສິກໍາ ແລະ ປ່າໄມ້ ນະຄອນຫຼວງວຽງຈັນ ມາເປັນຮອງຫົວໜ້າຄະນະ.